DA ondersteun mosie van wantroue teen De LillePatricia de Lille. Argieffoto: Via Twitter Die DA se federale uitvoerende komitee het die DA-koukus in die Kaapstadse stadsraad opdrag gegee om ŉ mosie van wantroue wat deur die ANC teen Patricia de Lille, burgemeester van Kaapstad, ingestel is, te ondersteun. Die mosie sal vandag gedebatteer word. Die party het in ŉ verklaring gesê hoewel hierdie ŉ ongekende skuif is, is die ANC korrek deur die mosie van wantroue teen De Lille in te stel. Volgens die DA kan van die wanadministrasie wat in die ANC se mosie aangevoer word regmatig voor De Lille se deur geplaas word. “Die federale uitvoerende komitee het hierdie besluit geneem op grond daarvan dat die party ook sy vertroue in haar leierskap verloor het. Dit is daarom in die beste belang van die mense van Kaapstad en goeie bestuur – gegewe die bedreiging wat Patricia de Lille vir albei inhou – dat ons geen ander keuse het om haar as burgemeester te verwyder nie,” lui die verklaring. “Hierdie is ŉ bewys daarvan dat ons daartoe in staat is om uit te styg bo eng partypolitieke belange en in die beste belang van die demokrasie van Suid-Afrika op te tree.” Die party het in ŉ verklaring gesê dié opspraakwekkende skuif is deur ŉ aantal redes gedryf. Volgens die party het ŉ onafhanklike ondersoek wat na De Lille gedoen is growwe wangedrag, ernstige pligsversuim en gedrag wat neerkom op misleiding van die raad aan die lig gebring. Die party het gesê hierdie bevindinge is geskoei op prima facie-bewyse voor die raad wat die burgemeester se eie vertoë insluit. “Hierdie prima facie-bewyse is ondersteun deur die feit dat die ouditeur-generaal (OG) die stad se ouditstatus afgradeer het van skoon na ongekwalifiseerd met voorwaardes. Dit is ŉ onuithoudbare situasie vir die DA-regering om hierdie agteruitgang van sy ouditstatus te moet sien, veral wanneer hierdie agteruitgang ŉ direkte gevolg van die burgemeester se optrede is. Dit is geheel en al onaanvaarbaar en strook nie met die DA se toewyding vir ŉ skoon, oop en aanspreeklike regering nie,” lui die verklaring. De Lille se beweerde oortredings, wat volgens die DA tot die OG se bevindings gelei het, word in die verklaring uiteengesit. Volgens die party sluit dit in swak gevolgebestuur vir senior bestuurders, swak leierskap en verswakking van vertrouensverhoudinge, die burgemeester se versuim om beamptes toe te laat om hul werk te doen en die kontroleprosedures van die reg en regulasies te volg en deurlopende verlies aan inkomste binne die vervoer en stedelike ontwikkelingsowerheid (TDA). Die DA het spesifiek verwys na die bewerings rondom die beweerde onreëlmatige opgraderings by De Lille se huis. De Lille het vroeër ontken dat die opgraderings by haar huis onreëlmatig was en daar is gesê dié sekuriteitsopgraderings is gedoen kragtens ŉ risiko-assessering en ondersoek oor die veiligheid van die burgemeester deur ŉ spesiale eenheid van die SAPD. “Die OG het in die openbaarmaking en notering van onreëlmatige uitgawes in die finansiële state egter bevind dat hierdie opgraderings wel onreëlmatig was – wat vorige uitsprake deur die burgemeester as blatant vals ontbloot het. Dit is doodgewoon onuithoudbaar vir ŉ burgemeester om haar party te mislei en nog te meer die mense van Kaapstad op so ŉ opsetlike en onverskoonbare manier.” Die DA het gesê De Lille se versuim om die stad se reaksie op die voortslepende droogte in die provinsie korrek te bestuur en akkurate inligting te kommunikeer “het ŉ wesenlike rol gespeel in die huidige openbare paniek” en het ŉ “negatiewe impak gehad op die stad se reaksie op die krisis”. “Sy het aktief inligting weerhou, beamptes mislei, begrotingsbesluite vertraag, ingemeng met projekplanne en gevolglik die uitrol van aanvullingsprojekte ondermyn. Sy het ook versuim om die nasionale regering te druk om sy wetlike verantwoordelikhede na te kom – ten koste van die inwoners van Kaapstad. Dit het op sig self ŉ massiewe bestuursrisiko veroorsaak.” Die DA het gesê hy het voorheen ŉ beroep op die ANC gedoen om mosies van wantroue in pres. Jacob Zuma te ondersteun weens die ooglopende skade wat die president aan Suid-Afrika aangerig het en sy beweerde betrokkenheid by staatskaping. “Dit is om hierdie selfde redes dat die federale uitvoerende komitee die koukus toestemming gegee het om ten gunste van die mosie van wantroue teen De Lille te stem. Ons het hierdie punt bereik weens die onuithoubare en verwoestende rol wat deur die burgemeester gespeel is.”